Antena Group a deschis joia trecută un nou proces cu principala televiziune concurentă, dar și cu unul dintre foștii „chefi la cuțite”, Sorin Bontea, scrie PaginadeMedia. Între timp, Antena a pierdut, în prima instanță, unul dintre procese.
Șirul proceselor dintre Antena Group și foștii chefi la cuțite, concediați în toamna anului trecut, continuă cu o nouă chemare în judecată, scrie Pagina de Media. Antena Group a decis să depună joi, 23 mai, o nou acțiune în instanță prin care cere anularea contractului dintre chef Sorin Bontea și PRO TV, în condițiile în care cei trei bucătari - Sorin Bontea, Cătălin Scărlătescu și Florin Dumitrescu - au fost anunțați ca viitorii jurați de la Masterchef.
Acţiunea depusă în instanţă are ca obiect „drept de autor şi drepturi conexe, constatarea nulităţii absolute a contractului”. Până la acest moment, nu a fost stabilită nicio dată pentru acest proces, scrie sursa citată.
Antena 1 a decis să-i concedieze pe cei trei chefi în toamna anului trecut pentru că aceștia au refuzat să participe la filmările noului sezon „Chefi la cuțite”.
În urma acestui refuz, Antena 1 a inițiat ulterior mai multe procese contra chefilor. În urma deciziei instanței în favoarea PRO TV, Antena Group va trebui să plătească cheltuieli de judecată: 11.840 de lei (în jur de 2.400 de euro) către Pro TV, 17.750 de lei (în jur de 3.500 de euro) către Sorin Bontea.